# Casa al carrer de Basea, 8-10

La casa al carrer de Basea, 8-10 és un edifici de Barcelona catalogat com a bé cultural d'interès local.

## Història

El 1775, el comerciant Fèlix Prat i Quinquer va demanar permís per a reformar la façana del carrer de la Tarongeta, i novament el 1786 per a posar un guardarrodes al carrer de Basea. El 1788, els cònjuges Segimon Llobet i Mas i Maria Antònia Ros, propietaris de la casa que fa cantonada amb el carrer de l'Argenteria (excepte el primer pis, que era de Fèlix Prat), van demanar permís per a enderrocar-ne la volada, que amenaçava ruïna a causa de les obres fetes a la casa veïna. El 1789, Fèlix Prat va demanar permís per variar obertures al carrer de Basea. El 1798, el seu fill i hereu Maurici Prat i Pruns, també comerciant, va demanar permís per a obrir-hi una porta.
El 1835, Agustí Font, propietari de l'actual núm. 10, va demanar permís per a variar obertures a la façana segons el projecte del mestre d'obres Antoni Jambrú. En aquesta època, el núm. 8 va passar a mans de Josep de Martí i de Cardeñas.
Entre els anys 1996 i 1998, una gran part del conjunt va ser enderrocat i substituït per una nova construcció. El juliol d'aquest darrer any es van trobar a l'interior de la torre unes pintures murals de tema cavalleresc dels segles xiii-xiv, que foren donades pels propietaris a l'Ajuntament de Barcelona i traslladades al Museu d'Història de Barcelona, on es troben exposades.

## Descripció

De la façana del carrer de Basea només s'han conservat la torre gòtica i part dels baixos i del primer pis. Alguns elements (portal adovellat, parament de carreus), són d'origen medieval, però els grans balcons amb llinda de pedra són propis del segle xviii. D'aquesta època és l'organització del pati i de la majoria d'obertures, així com la façana del carrer de la Tarongeta, amb uns interessants esgrafiats rococó de 1775. Aquests es complementen amb balcons de llosana d'estructura metàl·lica amb un paviment de rajoles i baranes de ferro forjat amb barrots llisos i helicoïdals.
El portal amb arc escarser situat als peus de la torre dona accés a un vestíbul cobert per un enteixinat de fusta i que, traspassat un arc de mig punt, porta al pati central. Des d'aquí arrenca una escala descoberta de pedra i amb una barana de ferro forjat amb barrots llisos i helicoïdals, que permet accedir als diferents habitatges.

## Vegeu també

* Fàbrica d'indianes de Fèlix Prat
* Palau Castanyer
* Casa-fàbrica Vermell-Martí
* Casa Ferran-Civil

## Referències

* 1 2 3 4 5 6 7 8 «Edifici d'habitatges al carrer Basea, 8-10». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* 1 2 3 4 «Edifici d'habitatges». Catàleg de Patrimoni. Ajuntament de Barcelona.
* ↑ «Fèlix Prat. Comerciant. Tarongeta. Reedificar i variar la façana». C.XIV Obreria C-7/1775-25. AHCB, 07-03-1775.
* ↑ «Felix Prat. Comerciant. Basea. Carme. Dos botigues. Obrir un portal i posar un guarda-rodes. Modificar un portal i obrir dues finestres enreixades». C.XIV Obreria C-42/1786-149. AHCB, 07-09-1786.
* ↑ «Maria Antònia Llobert Ros i Arnau i Sigismundo Llobet i Mas. Notari Reial i Causídic. Argenteria i Basea. Casa. Enderrocar i reedificar. Planta baixa més tres pisos». CXIV Obreria C-46/1787-236. AHCB, 14-01-1788.
* ↑ «Fèlix Prat. Comerciant Matriculat. Basea. Casa. Obrir balcons i variar obertures». C.XIV Obreria C-51/1789-094. AHCB, 26-04-1789.
* ↑ «Maurici PRAT Pruns». geneanet.net. pierfit.
* ↑ «Mauricio Prat. Basea i Argenteria. Casa. Obrir una porta». C.XIV Obreria C-80/1798-180. AHCB, 15-10-1798.
* ↑ AHCB, C.XIV Obreria C-121, maig 1835.
* 1 2 3 Alexandre, Octavi. Catàleg de la Destrucció del Patrimoni Aqrquitectònic Històrico-Artístic del Centre Històric de Barcelona. Veïns en Defensa de la Barcelona Vella i Estudiants pel Patrimoni, 2000, p. 64.
* ↑ «Registre de numeració dels carrers de Barcelona coetani i anterior a l'any 1853». Districte 1, 30. AMCB, 1853.
* ↑ Anuario-Riera, 1896, p. 356.
* ↑ Gaseta municipal de Barcelona, 30-03-1999, p. 285.
* ↑ «Pintures murals de tema cavalleresc procedents d'un edifici del carrer de Basea». 17027-1. MUHBA.
* ↑ «Pintures murals de tema cavalleresc procedents d'un edifici del carrer de Basea». 17027-2. MUHBA.
* ↑ «Pintures murals de tema cavalleresc procedents d'un edifici del carrer de Basea». 17027-3. MUHBA.

## Enllaços externs

* «Casa del carrer Basea, 8». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.
* Mallarach, Joan. «Perill al Centre Històric (documental)». youtube, 1999.